《白水岩汤泉》
宋代·苏过

世间诡异那可诘，地中火出连冈脉。只知骊山天子浴，未信穷海汤泉出。

方池不须绿石甃，小沸自与澄沙白。涓涓微溜架岩谷，郁郁佳气烝石室。

满山松柏香自送，何用椒兰熏四壁。从来佳境与人远，野老山僧那解说。

虽云得地古招提，未遇赏音同汩没。一篇今得谪仙诗，当与绣岭争雄雌。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。